Hinnata tuleb eelkõige seda, kuivõrd on teenuse osutaja otsustusvabadust piiratud - kas ta peab alluma töö tellija täpsetele juhtnööridele või võib ta ise valida eesmärgi saavutamiseks sobivad meetmed tuginedes oma professionaalsetele teadmistele, kas ta peab teostama ülesandeid töö tellija poolt määratud ajal, kohas ja viisil. Samuti tuleb vaadata, kellele kuuluvad  töövahendid ja materjalid, kes kannab tööga seotud riskid, kas töö tellija poolt makstav tasu moodustab enamuse teenuse osutaja sissetulekust, kas teenuse osutaja tegevus väljaspool suhteid töö tellijaga on piiratud konkurentsipiirangu kaudu jms. Ühte kindlat töösuhte tunnust pole võimalik välja tuua ning ükski loetletud asjaolu üksinda ei viita kindlalt töösuhtele - neid tuleb hinnata kogumis. Mida rohkem tellija tööprotsessi ja teenuse osutaja tegevust kontrollib, seda tõenäolisemalt on poolte vahel tegu  töösuhtega.